V. Tomanová, ministerka práce, sociálnych vecí a rodiny SR: (2008-09-11):
V zákone o sociálnom poistení sa navrhujú nasledujúce zmeny: - rozširuje sa osobný rozsah povinného dôchodkového poistenia o fyzickú osobu, ktorá má podľa zmluvy o výkone osobnej asistencie vykonávať osobnú asistenciu fyzickej osobe s ťažkým zdravotným postihnutím najmenej 140 hodín mesačne a za ktorú bude platiť poistné štát, - predlžuje sa lehota na podanie prihlášky na dôchodkové poistenie z dôvodu starostlivosti o novonarodené dieťa z 15 na 45 dní, - na účely určenia sumy dôchodkových dávok sa navrhuje z rozhodujúceho obdobia vylúčiť obdobie dôchodkového poistenia, za ktoré nemožno určiť osobný mzdový bod a tak obdobie poberania invalidného dôchodku, ak tieto obdobia trvali celý kalendárny rok, - ustanovuje sa nové obdobie dôchodkového poistenia na nárok na invalidný dôchodok v závislosti od veku poistenca s tým, že potrebné obdobie dôchodkového poistenia sa bude sledovať v celom období dôchodkového poistenia získaného pred vznikom invalidity, - navrhuje sa ďalej zvyšovanie dôchodkových dávok a úrazových dávok od 1. januára príslušného kalendárneho roku, súčasne sa zvyšuje suma dôchodkov priznaných pred 1. októbrom 1988, - ďalej sa navrhuje úprava osobitnej valorizácie, ktorou sa zvyšovali dôchodkové dávky a úrazové dávky v roku 2005 a 2006 v nadväznosti na nález Ústavného súdu Slovenskej republiky, - obdobne sa navrhuje aj vyplácanie úrazovej renty a pozostalostnej renty, na ktoré boli prekvalifikované náhrady za stratu na zárobku a náhradu nákladov na výživu pozostalých vo výške 100 %. V zákone o starobnom dôchodkovom sporení sa navrhujú nasledujúce zmeny: - navrhuje sa úprava pravidiel investovania v starobnom dôchodkovom sporení a pravidiel porovnávania výnosnosti jednotlivých dôchodkových fondov, ktorá spočíva najmä v prehodnotení limitov a obmedzení pre nakladanie s majetkom v dôchodkových fondoch a prehodnotenie pravidiel rozloženia rizika, - obdobne sa navrhuje nová právna úprava používania ratingu pri investičnej činnosti v dôchodkových fondoch a uplatnenie zníženia odplaty poskytovanej za správu majetku v prípadoch, ak je majetok dôchodkového fondu zverený do správy, - upravujú sa taktiež lehoty na vstup do systému starobného dôchodkového sporenia, - zavádza sa možnosť pre občanov, na ktorých prejdú, resp. ktorí zdedia úspory po zomretých sporiteľoch uložiť si tieto prostriedky na vlastný osobný účet v dôchodkovej správcovskej spoločnosti, - obdobne sa navrhuje aj skrátenie obdobia potrebného na prestup sporiteľa do ďalšej dôchodkovej správcovskej spoločnosti. V zákone o doplnkovom dôchodkovom sporení sa navrhujú úpravy, ktoré smerujú k: - posilneniu postavenia doplnkového dôchodkového sporenia v dôchodkovom systéme Slovenskej republiky, a to je liberalizácia investovania, ktorá podstatným spôsobom mení pravidlá investičnej činnosti oproti tým, ktoré platili doteraz a ktoré boli rovnaké ako v systéme starobného dôchodkového sporenia, - navrhuje sa rozšírenie finančných nástrojov, uvoľnenie niektorých obmedzení a limitov v súlade s postavením doplnkových dôchodkových fondov ako fondov s dobrovoľnou účasťou, - súčasne sa navrhuje zaviesť doplnkovú dôchodkovú jednotku z dôvodu zabezpečenia prehľadnosti hospodárenia jednotlivých doplnkových dôchodkových fondov a plnohodnotnej informovanosti účastníkov doplnkového dôchodkového sporenia o hodnote ich majetku uloženého v doplnkovom dôchodkovom fonde. V zákone o sociálnom zabezpečení policajtov a vojakov sa navrhujú zmeny a doplnenia, ktoré súvisia so zmenou a doplnením zákona o sociálnom poistení, najmä: - zjednotenie právnej úpravy nároku na materské so všeobecným systémom sociálneho poistenia, - osobitné zvyšovanie výsluhových dôchodkov, na ktoré boli prekvalifikované dôchodky priznané zo všeobecného dôchodkového systému, - osobitné riešenie dôchodkov vyplácaných orgánmi sociálneho zabezpečenia ozbrojených bezpečnostných zborov a ozbrojených síl, ktorých suma bola určená podľa predpisov účinných pred 1. októbrom 1988 z upraveného priemerného mesačného zárobku 3 000 korún. Tieto dôchodky sa navrhuje zvýšiť rovnako ako starobné dôchodky zo všeobecného systému sociálneho poistenia o pevne určenú sumu. Ďakujem za pozornosť.